Bulgaria trebuie să urmeze exemplul României dacă vrea să combată eficient corupţia, a afirmat Kuneva, citată de postul bTV şi de site-ul Novinite.com.

Este clar că Mecanismul de Cooperare şi Verificare (MCV) oferă rezultate în România, a adăugat Kuneva, notând că Bulgaria are posibilitatea de a constitui structuri identice în scopul combaterii corupţiei.

"Sunt necesare structuri independente pentru combaterea corupţiei la nivel înalt, fără presiuni politice", a insistat Kuneva, aflată în vizită la Bucureşti.

Potrivit site-ului Novinite.com, în cursul discuţiilor cu Meglena Kuneva, Horia Georgescu şi Laura Codruţa Kovesi au prezentat informaţii detaliate despre funcţionarea instituţiilor pe care le conduc.